|  |
| --- |
| **Mat. 6:9**  **“Ons Vader wat in die hemel is, laat U Naam geheilig word.”**  *Andries Burger, Pinetown Gemeente, 05 November 2023* |

*Sing:* *Lied 159:1,3; Lied 169:1-3;”Loof Hom met die tromme!”; Lied 267:1; Lied 171:1,2; “Vrede”*

ŉ Lewe sonder gebed is ŉ lewe sonder geloof, of bitter vinnig op pad daarheen...

Maar gebed kan onvanpas en selfs lasterlik wees, selfs al word dit nie so bedoel nie. Dit is belangrik dat ons moet leer hoe om met God te praat, nie waar nie?

Netsoos ons ons kinders leer dat mens met ŉ ander gesindheid met jou pa en ma praat as met jou maats.

So leer Jesus sy dissipels hoe om te bid – destyds daar in Galilea en vandag nog steeds.

Al is God onuitspreeklik lief vir ons bly Hy die almagtige, die allerheiligste, die verhewe God.

Wanneer ons met Hom praat dan moet ons dit met die regte gesindheid van nederige aanbidding doen.

Terwyl Jesus in Matteus 6 leer dat ons nie ons geloof in die openbaar moet uitleef om deur mense gesien te word nie, en dan leer Hy ons ook hoe ons moet bid.

**<<Lees Mat. 6:7-14>>**

Voordat Hy leer wat reg is, wys Jesus eers ŉ paar dinge uit wat nie pas in die gebed van sy dissipels nie. En ons moet ook daarop ag gee en dalk sekere gewoontes afleer...

Ons moet nie soos heidene ŉ stortvloed van woorde gebruik nie, of nie ydele herhalings soos dit in die OAV vertaal is nie. (v.7)

Dit sê nogal baie meer as wat mens aanvanklik dink.

Dit beteken nie dat ons nie lang gebede mag bid nie,

dit beteken ook nie dat ons nie mooi woorde sal gebruik of selfs in digterlike taal mag bid nie.

Daar is tog baie sulke gebede in God se Woord.

Dit beteken wel dat ons nie só moet bid asof

ons woorde sélf en die frases wat ons gebruik;

of die manier hoe ons dit uitspreek of die gedurige herhaling daarvan;

God se oor sal draai om beter na ons te luister nie.

So asof ons Hom kan oorreed met die manier waarop ons met Hom praat en die mooie woorde wat ons gebruik.

Kom ek gee ŉ paar voorbeelde wat ek al self teëgekom het... Meeste mense doen dit nie aspris of met verkeerde bedoelings nie, maar hulle doen dit tóg.

Dink maar aan die gewoonte om na elke sin weer “Here” te sê asof God se gedagtes sal afdwaal en ons Hom aanhoudend moet herinner om te fokus op wat ons vir Hom sê. Ons praat met niemand anders so nie – waarom dan met God?

Tafelgebede is ŉ ander een waar baie mense bloot ŉ rympie opsê sonder om regtig te besef dat dit eintlik ŉ gesprek is met die Almagtige God.

Ek sê weer dat die Bybel niks leer teen gebede in digvorm nie, ook nie teen tradisionele gebede wat deur die geslagte al kom nie.

Maar élke gebed moet ŉ gebed wees – ŉ gesprek met die Lewende God.

Verder hoor mens soms blote herhaling en herhaling van presies dieselfde versoek oor-en-oor, of ŉ verduideliking van al die presiese agtergrond omstandighede asof God afwesig was toe dit gebeur het,

of ŉ katkisasie les aan Hom oor hoe sy plan van verlossing werk asof Hy nie self die beskikker daarvan is nie.

Soms sit mense bloot ŉ argument voort om in die gebed seker te maak dat ander weer hulle standpunt hoor maar sonder om onder gebed te kan terugpraat.

En dan die gruwel om God te wil beveel om ŉ gebed te verhoor – luister maar na die aanmatigende verwaandheid van meeste sogenaamde “geloofsgenesers” ... wat nie bid nie, maar op God skreeu asof Hy voor hulle op ŉ paradegrond aangetree staan.

Daar kan nog sekerlik baie ander voorbeelde wees van gewoontes in gebede wat

nie pas by ŉ nederige, kinderlike gesprek van ŉ gelowige mense kind met ons liefdevolle, almagtige, allerheiligste hemelse Vader nie.

Dink maar daaroor na en gesels met mekaar, help mekaar in liefde en deernis om sulke gewoontes te stop en af te leer.

Nadat Jesus uitwys wat nie gepas is nie, leer Hy ons hoe ons wel moet bid, en dit is waarop ek nou dieper wil ingaan.

Voordat ons op elkeen van die bedes spesifiek fokus moet ons net eers ŉ paar dinge van die gebed in geheel raaksien.

Jesus leer nie hier WAT ons moet bid asof dit net hierdie dinge is waarvoor ons moet bid en dan net op hierdie manier nie.

In sy eie gebede is dit duidelik dat Hy ook vir ander dinge bid en in ander vorme,

dit is ook duidelik in die gebede van sy profete en die apostels wat in die Bybel vir ons opgeteken is.

Wat Hy wel leer is HOE ons moet bid –

altyd in geloof en deur die versoening wat Christus bewerk het,

altyd nederig gerig op God se eer en verheerliking, in geloofsverwagting en in aanvaarding van sy wil,

altyd met ŉ balans tussen geestelike en vleeslike sake binne spesifieke omstandighede,

altyd in die besef dat selfs individuele, persoonlike gebede in harmonie en gemeenskap is met ander gelowiges.

Soos ons verder op elkeen van die bedes in hierdie “Ons Vader” gebed gaan fokus,

het dit betrekking op elke gebed, op elke gesprek wat ons met ons Hemelse Vader het.

Want dit is hoe Jesus ons leer om te bid.

Ons fokus vanoggend op v.9 - Ons Vader wat in die hemel is, laat u Naam geheilig word;

Kom ons bid dit saam met Lied 267 v. 1

*Ons Vader op die hemeltroon aan wie ons lof en eer betoon,*

*ons bid ootmoedig almal saam: Gee dat u goddelike Naam*

*deur ons geken, geëer, gevrees in alles mag geheilig wees.*

Jesus leer ons om ons gebede te begin deur ons fokus op God en om Hom direk aan te spreek.

En Hy leer ons wie ons in gebed moet aanspreek – Ons Vader wat in die Hemel is.

Vir die Jode was dit verregaande en godslasterlik om God as Vader aan te spreek of eintlik om jou in die proses aan te matig dat jy ŉ kind van God is.

Ons lees in Johannes 10 dat hulle Jesus met klippe wou doodgooi toe Hy dit gedoen het.

Vir Hom was dit egter logies en natuurlik want Hy is al van ewigheid af die enige Seun van God,

en op aarde was Hy as mens gebore deur die werk van die Heilige Gees sonder toedoen van ŉ mansmens.

Maar hier leer Hy sy dissipels, vir gewone mense om die Almagtige en Allerheiligste as Vader aan te spreek, netsoos wat Hy het.

Om God as “ons Vader” aan te spreek is die allerwonderlikste genade en vreugde wat daar van ewigheid tot ewigheid kan wees.

Dink bietjie daaroor na...

Weens ons sonde het alle mense God se vyande geword wat sy ewige, helse verdoemenis as verdiende straf in die gesig staar.

Maar deur barmhartige genade het Hy sy Seun gestuur wat ons sonde op Hóm geneem het en deur God daarvoor gestraf is tot die dood toe,

en deur sy opstandings oorwinning het Christus ŉ nuwe lewe bewerk vir mense om weer met God versoen te wees.

En aan almal wat Jesus Christus aanneem deur die wedergeboorte en geloof wat die Heilige Gees bewerk, het Hy die reg gegee om kinders van God te word (Joh. 1:12-13),

Elkeen wat glo dat Jesus die Christus is, is ŉ kind van God (1. Joh. 5:1).

En daarom leer Jesus ons as sy dissipels om die Almagtige, Allerheiligste God aan te spreek as ons Vader –

want dit is wie Hy nou is vir ons wat in Christus glo.

Daar is geen ander manier om toegang tot die ware God te kry nie –

Christus is die enigste weg want niemand kan na die Vader gaan behalwe deur Hom nie (John 14:6);

God het ook nie witbroodjies tussen die sogenaamde heiliges en sy ma na wie Hy eerder sal luister as na sy kinders nie.

Maar as ons sy kinders is, dan is ons ook sy erfgename lees ons in Rom. 8:15 en

daarom bid ons in vertroue en verwagting dat Hy ons met die goeie sal versorg en die kwaad van ons sal afweer of tot ons beswil sal gebruik – soos Hy in die doop aan ons belowe het.

Nog voordat ons vra weet Hy wat ons nodig het,

maar deur te vra erken en verheerlik ons dat ons afhanklik is van Hom en dat Hy almagtig is om te kan gee.

Jesus leer pertinent dat ons God aanroep in die persoon van die Vader,

en soos ons nou weet is dit net moontlik deur die werk van die Seun se verlossing en die Gees se wedergeboorte en geloof.

Hy leer ons nie om tot die persone van die Seun of die Heilige Gees te bid nie.

Hy wys dit natuurlik nie af nie en ons sou dit seker by gepaste geleenthede kon doen,

maar ons moet dit nie kunsmatig forseer in oorywerige uitleef van ons belydenis dat ons die Gees saam met die Vader en die Seun aanbid nie.

Om Vader en Seun en Heilige Gees te aanbid beteken nie net in gebed nie,

dit beteken om ons lewe en alles wat ons is en het voor Vader, Seun en Heilige Gees – voor die drie-enige God,

neer te lê, op te offer in dankbare, nederige, onderdanige, afhanklikheid.

Om God as ons Vader aan te spreek maak geen voorkeur keuse tussen God se vaderlike en sy moederlike eienskappe nie,

dit rig ons in ons konteks se verstaan op sy vaderlike sorg en versorging, van beskerming en bewaring.

Ons spreek Hom nié aan as ons Moeder aan nie want dit sou in stryd wees met wat Jesus en die hele Woord van God ons leer.

Ons bid tot ons Vader wat in die Hemel is,

en daarmee bedoel ons nie die hemelruim van son, maan en sterre nie,

maar die hemel as die onbegryplike tuiste waar God bo en buite die skepping is, waar Jesus Christus liggaamlik aan sy regterhand is, waar sy hemelse koninkryk tans in volmaaktheid gesetel is.

Ons bid nie tot enigiets of enigiemand anders nie – want alles is deur Hom gemaak en Hy is die Heerser van alles en almal.

Ons bid by alles en almal verby tot by Hom, die Ewige, die Almagtige Skepper, onbegryplike, onveranderlike, volkome wyse en regverdige, liefdevolle barmhartige en genadige Allerheiligste God.

En ons roep Hom aan in ŉ persoonlike intieme verhouding as “Ons Vader”,

want deur geloof in Jesus Christus het Hy ons aangeneem as sy kinders,

skoongewas in die lewensbloed van die Lam,

en geheilig deur die Heilige Gees.

So anders as baie van ons gebede leer Jesus ons om altyd eerste op God te fokus in ons gebed.

“Laat U naam geheilig word, laat U koninkryk kom en laat U wil geskied.”

Let op dat alhoewel dit drie bedes is, dit ook inmekaar gevleg is as een geheel

want die een bring die ander mee, en sonder een is die ander onvervul.

Kom ons fokus nou net op die eerste, en by ŉ volgende keer op die ander twee.

Die eerste bede wat Jesus leer ons moet bid, die belangrikste behoefte wat ons voor God moet bring is dat Hy sy Naam sal laat heilig.

In ons kultuur is ŉ naam net iets waarmee jy een persoon van ŉ ander onderskei, maar dit is nie wat Jesus hier bedoel nie.

Met die “Naam” van God bedoel Jesus eintlik die persoon van God self.

Dit gaan nie oor die letters wat sy naam spel nie, dit gaan oor Homself.

Daar is mense wat ŉ groot ding maak oor God se name en wat dan daarop aandring dat ons geen ander name sal gebruik as sy Hebreeuse name van die Ou Testament nie.

El-Shaddai – God Almagtig bron van verlossing (Ge, 17:1/Ex 6:3)

Elohim – God in sy meervoudige volheid (Gen 1:1)

Elyon – Allerhoogste(Num. 24:16)

Adonai – God as Here, my Here (Ex 4:10)

Yawhe – Ek is (Ex 3:13-14)

Maar dit is nie wat Jesus leer nie.

Om so ŉ nuwe wet te maak van sy Hebreeuse name is omtrent dieselfde as die heidene se ydele herhaling van woorde

waar hierdie noemname amper soos ŉ towerwoord werk om God se aandag en sy goedgunstigheid te wen. Dit is nie wat God in sy Woord leer nie.

Jesus leer ons hier om te bid dat God Homself sal laat vereer en verheerlik.

Dat God alles in die ganse skepping,

ook met my in my lewe met al my nood en behoeftes en begeertes,

só sal laat gebeur dat dit Hom sal heilig.

Dat Hy álles, rêrig alles sal beskik en sal laat gebeur soos wat dit Hom die meeste sal eer en verheerlik.

Kyk na die skepping om jou – sien die natuurskoon raak –

die berge en weivelde, die strome en mere en die see,

die voëls in al hulle prag en die visse en die diere, sien die skoenlappers en insekte, die bome en blomme, die wolke en die donderweer en weerligstrale –

Gebruik dit alles Here om U Naam te heilig, om U te eer en te verheerlik!

Dink aan wie God is soos Hy Hom openbaar deur sy Woord en die geskiednis van sy volk in die Bybel, maar verder deur die eeue tot in ons eie land en volk, jou familie en gesin, en jou eie lewe – sy almag en wysheid, sy getrouheid en onveranderlikheid, sy getrouheid, sy liefde, barmhartigheid en genade, en verheerlik Hom, heilig sy Naam.

Verander my en ander mense Here,

om ons self prys te gee en al ons behoeftes en begeertes voor U neer te lê;

maak ons gewillig en bekwaam om U lief te hê en te verheerlik met al ons krag, met ons hele hart en verstand;

om onsself te verloën en die kruis wat U beskik blymoedig te dra

sodat ons daardeur U Naam sal heilig, U sal eer en verheerlik.

Soos Jesus Homself opoffer en die verskriklike lyding van God se straf aan die kruis op Hom neem om die Naam van God te verheerlik.

In Johannes 12 lees ons dat Jesus sy dissipels voorberei op sy naderende dood waaroor Hy in geweldige nood verkeer, *“27Nou is ek diep ontsteld. En wat moet Ek sê:*

*Vader red My uit hierdie uur? Maar juis hiervoor het Ek gekom, vir hierdie uur. 28Vader, verheerlik U Naam!”*

Hy gee sy lewe prys in die verskriklikste helse lyding om die Naam van God te verheerlik, om God self te verheerlik.

Kan ons dit ooit doen? Nee, nie self nie maar in Christus tog wel.

Dit is wat Paulus in 2 Tes. 1:11-12 vir die gelowiges destyds en in alle tye bid,

dat God ons waardig sal maak vir die roeping waartoe Hy ons geroep het,

en dat Hy ons liefde vir Hom en ons naaste deur sy krag volkome sal maak vir die werk van ons geloof –

om sy Naam te heilig, om Hom te eer en te verheerlik.

Onthou dit alles met elke gebed wat jy bid –

Jesus Christus is die enigste pad na die een en enige God van hemel en aarde,

en deur geloof in Hom neem die almagtige allerheilige God jou aan as sy kind

sodat jy Hom in vrymoedige vertroue en afwagting

in nederige onderdanigheid met groot dankbaarheid en onstag kan nader

en aanspreek as “Ons Vader”.

En die bede wat belangriker is as enige ander nood of behoefte en begeerte

is dat Hy sy Naam sal laat heilig, dat Hy Homself sal laat verheerlik.

en dat Hy vir my en vir jou en ons gemeente saam sal gebruik daarvoor.

“Ons Vader in die hemel, laat U Naam geheilig word!?”

Amen